
REPUBLIKA HRVATSKA
DJEČJI VRTIĆ TOČKICA
TRNOVEC
UPRAVNO VIJEĆE

KLASA: 007-01/26-01/01
URBROJ: 2186-29-01-05-26-8
Trnovec, 13. srpanj 2026.


Na temelju članka 54. Zakona o ustanovama ( NN 76/93, 29/97, 47/99, 35/08 i 127/19) i članka 57. Zakona o predškolskom odgoju i obrazovanju ( NN 10/97, 107/07, 94/13, 98/19, 57/22, 101/23, 145/23, 145/24, 146/25 i 22/26), Upravno vijeće Dječjeg vrtića Točkica uz prethodnu suglasnost Općinskog vijeća Općine Trnovec Bartolovečki KLASA:007-01/26-01/01 URBROJ:2186-29-01-26-7 od 08. srpnja 2026. godine, na 3. sjednici održanoj dana 13. srpnja 2026. godine donosi 

STATUT
Dječjeg vrtića Točkica
Trnovec


I. OPĆE ODREDBE

Članak 1.
Ovim Statutom uređuje se status, naziv i sjedište Dječjeg vrtića Točkica, zastupanje i predstavljanje, odgovornost za obveze, djelatnost, ustrojstvo, uvjeti i način rada stručnih tijela, imovina dječjeg vrtića, opći akti, nadzor i javnost rada, te druga pitanja od važnosti za obavljanje djelatnosti u predškolskom odgoju.

Članak 2.
Dječji vrtić Točkica ( u daljnjem tekstu: Vrtić ) javna je ustanova koja ostvaruje programe odgoja, obrazovanja, zdravstvene zaštite, prehrane i socijalne skrbi o djeci rane i predškolske dobi, prilagođene razvojnim potrebama djece te njihovim mogućnostima i sposobnostima u skladu s odredbama Zakona o predškolskom odgoju i obrazovanju.

Članak 3.
Osnivač i vlasnik Vrtića je Općina Trnovec Bartolovečki, temeljem članka 12. stavak 3. Zakona o ustanovama i članka 7. Zakona o predškolskom odgoju i obrazovanju (u daljnjem tekstu: Zakon).

II. NAZIV I SJEDIŠTE

Članak 4.
Vrtić obavlja djelatnost, posluje i sudjeluje u pravnom prometu pod nazivom Dječji vrtić Točkica.
Sjedište Vrtića je na adresi: Trnovec, Bartolovečka ulica 45, 42202 Trnovec Bartolovečki.
Vrtić je pravna osoba upisana u sudski registar Trgovačkog suda u Varaždinu.

Članak 5.
Puni naziv Vrtića mora biti istaknut na zgradi u kojoj je njegovo sjedište i na svim objektima u kojima obavlja svoju djelatnost.
Natpisna ploča uz puni naziv Vrtića obvezno sadrži i grb Republike Hrvatske i naziv „Republika Hrvatska“.
Natpisna ploča ističe se na lijevoj strani glavnog ulaza u zgradu, gledano u pročelje zgrade.
Vrtić može promijeniti naziv i sjedište odlukom Osnivača.

III. ZASTUPANJE I PREDSTAVLJANJE

Članak 6.
Vrtić predstavlja i zastupa ravnatelj u okviru svojih ovlasti utvrđenih zakonskim propisima i ovim Statutom.
Ravnatelj organizira i vodi rad i poslovanje u ime i za račun Vrtića.
Ravnatelj Vrtića ima ovlaštenja u pravnom prometu u okviru djelatnosti upisanih u sudski registar osim:
· zaključivati ugovore o izvođenju investicijskih radova i nabavi opreme, te
· nabavi osnovnih sredstava i ostale imovine čija pojedinačna vrijednost prelazi 2.654,28 EUR.
Za iznose veće od 2.654,28 EUR ravnatelj je ovlašten zaključiti ugovor uz suglasnost Upravnog vijeća.

Članak 7.
Ravnatelj u sklopu svojih ovlaštenja, može drugoj osobi dati punomoć za zastupanje u pravnom prometu, sukladno odredbama zakona kojim se uređuju obvezni odnosi.
Sadržaj i trajanje punomoći određuje ravnatelj pri njenom izdavanju.
O izdavanju punomoći ravnatelj je dužan izvijestiti Upravno vijeće.

Članak 8.
U pravnom prometu Vrtić koristi:
· jedan ili više pečata okruglog oblika, promjera 38 mm koji sadrži naziv i grb Republike Hrvatske te naziv, odnosno ime i sjedište Vrtića,
· jedan ili više pečata okruglog oblika, promjera 33 mm, na kojem je uz gornji rub kružno ispisan tekst: Republika Hrvatska, u sredini: Trnovec Bartolovečki, kružno uz donji rub ispisan tekst: Dječji vrtić Točkica i broj pečata,
· jedan ili više štambilja četvrtastog oblika, širine 28 mm i dužine 10 mm u kojem je upisan puni naziv i sjedište Vrtića,
· jedan štambilj četvrtastog oblika, širine 25 mm i dužine 67 mm, koji uz naziv Republike Hrvatske sadrži i naziv i sjedište Vrtića i prostore za upisivanje klasifikacijskog i urudžbenog broja i datuma primitka pismena.
Vrtić u pravnom prometu može koristiti i kvalificirani elektronički pečat (digitalni). 

Članak 9.
Pečatom iz članka 8. stavka 1. podstavka 1. ovjeravaju se akti koje Vrtić donosi u okviru javnih ovlasti ili kao tijelo javne vlasti.
Pečat iz članka 8. stavka 1. podstavka 2. upotrebljava se za redovito administrativno-financijsko poslovanje i ovjeravanje pismena koja nemaju obilježje akata iz stavka 1. podstavka 1. navedenog članka.
               Štambilji iz članka 8. stavka 3. i 4. upotrebljavaju se za uredsko poslovanje Vrtića. 
O broju, uporabi i čuvanju pečata i štambilja odlučuje ravnatelj Vrtića.

IV. IMOVINA DJEČJEG VRTIĆA TOČKICA I ODGOVORNOST ZA
OBVEZE

Članak 10.
Imovinu Vrtića čine stvari, prava i novčana sredstva. 
Pod imovinu spadaju zgrade i druge nekretnine, te sredstva potrebna za obavljanje redovne djelatnosti.
Vrtić raspolaže imovinom pod uvjetima i na način propisan Zakonom i ovim Statutom.
Objektima i drugim nekretninama ne može se mijenjati namjena bez suglasnosti Osnivača.

Članak 11.
Ako Vrtić u obavljanju svoje djelatnosti ostvari dobit, dužan je tu dobit upotrebljavati za obnavljanje i razvoj svoje djelatnosti, ako osnivač ne odluči drugačije.

Članak 12.
Za obveze u pravnom prometu prema trećima Vrtić odgovara cjelokupnom svojom imovinom.
Osnivač solidarno i neograničeno odgovara za obveze Vrtića.

Članak 13.
Vrtić ne može bez suglasnosti Osnivača steći ili opteretiti nekretninu ili drugu imovinu. 
Vrtić ne može bez suglasnosti Osnivača otuđiti nekretnine ili drugu imovinu, bez obzira na njenu vrijednost.

V. DJELATNOST DJEČJEG VRTIĆA

Članak 14.
Djelatnost Vrtića je:
· predškolski odgoj i obrazovanje te skrb o djeci rane i predškolske dobi od navršenih 6 mjeseci do polaska u osnovnu školu,
· ostvarivanje redovitog programa njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,
· programi za djecu rane i predškolske dobi s teškoćama u razvoju,
· programi za darovitu djecu rane i predškolske dobi,
· programi predškole,
· programi ranog učenja stranih jezika i drugi programi umjetničkog, kulturnog, vjerskog i sportskog sadržaja,
· drugi kraći programi u skladu sa zahtjevima i potrebama roditelja i djece, a u skladu sa Zakonom.
                                                                                                             
Članak 15.
Vrtić obavlja djelatnost na temelju Godišnjeg plana i programa rada koji se donosi za svaku pedagošku godinu na prijedlog ravnatelja.
Godišnjim planom i programom rada obuhvaćaju se programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi, kao i drugi programi koje Vrtić ostvaruje u dogovoru s roditeljima.
Godišnji plan i program rada donosi Upravno vijeće Vrtića najkasnije do 30. rujna tekuće godine.

Članak 16.
Vrtić može mijenjati djelatnost samo uz prethodnu suglasnost Osnivača.
Prijedlog promjene djelatnosti može dati Osnivaču Upravno vijeće Vrtića.

VI. USTROJ I NAČIN RADA VRTIĆA

Članak 17.
Unutarnjim ustrojem Vrtića osigurava se ostvarivanje predškolskog odgoja i skrb o djeci stručnim i odgojno-obrazovnim radom, poslovima zdravstvene zaštite i njege djece, financijsko-računovodstvenim poslovima, upravno-pravnim poslovima, poslovima prehrane i pomoćno-tehničkim poslovima.

Članak 18.
Rad Vrtića organiziran je u jednom objektu u vlasništvu Općine Trnovec Bartolovečki

Članak 19.
Odgojno-obrazovni rad u odgojnim skupinama organizira se na razini Vrtića.
Rad stručnih službi, poslovi zdravstvene zaštite i njege djece, financijsko-računovodstveni poslovi, upravno-pravni poslovi, poslovi prehrane i pomoćno-tehnički poslovi organiziraju se na razini ustanove.

Članak 20.
Rad s djecom organizira se u jasličkim i vrtićkim odgojnim skupinama.
Broj i dob djece u pojedinim odgojnim skupinama, te normativ neposrednog odgojitelja u skupini određuje se sukladno zakonskim propisima.

Članak 21.
Program dnevnog boravka djece u Vrtiću provodi se i ostvaruje u 10-satnom programu u jasličkim i vrtićkim odgojnim skupinama.

Članak 22.
Njegu, odgoj i obrazovanje, socijalnu i zdravstvenu zaštitu te skrb o djeci ostvaruju odgojno–obrazovni radnici i to: odgojitelji, stručni suradnici i medicinska sestra kao zdravstvena voditeljica koji ispunjavaju uvjete za te poslove utvrđene Zakonom i drugim propisima koji se odnose na predškolski odgoj.

Članak 23.
Odgojno-obrazovni radnici imaju pravo i obvezu stručnog usavršavanja u skladu sa Zakonom, pravilnikom koji donosi ministar nadležan za obrazovanje te potrebama ustanove.
Pravo na doškolovanje odobrava ravnatelj u skladu s potrebama ustanove.

Članak 24.
Organizaciju i koordinaciju odgojno-obrazovnog rada u objektu obavlja voditelj smjene, uz suglasnost ravnatelja.
Voditelje smjena postavlja svojom odlukom ravnatelj Vrtića.
Voditelj smjene odgovara ravnatelju za organizaciju rada i funkcioniranje objekta kao odgovorna osoba u jutarnjoj/popodnevnoj smjeni.

Članak 25.
Stručni poslovi ostvaruju se radi zadovoljavanja potreba i interesa djece i roditelja.

Članak 26.
Poslovi zdravstvene zaštite i njege djece i poslovi prehrane ostvaruju se sukladno aktu Ministarstva zdravstva.

Članak 27.
Financijsko-računovodstveni i upravno-pravni poslovi organizirani su radi ostvarivanja djelatnosti vrtića i poslovanja kao javne službe, uspostavljanja pedagoške dokumentacije i evidencije, ostvarivanja prava djece i roditelja, javnosti rada Vrtića, drugih poslova potrebnih za rad i poslovanje Vrtića, te ostvarivanje prava i obveza radnika Vrtića.
Poslovi zdravstvene zaštite i njege djece, financijsko-računovodstveni poslovi, upravno-pravni poslovi, poslovi prehrane i pomoćno-tehnički poslovi organiziraju se na razini ustanove.

Članak 28.
Pomoćno-tehničkim poslovima osiguravaju se primjereni tehnički uvjeti za obavljanje odgojno-obrazovnog rada, provođenje plana i programa, te drugi uvjeti potrebni za rad i poslovanje vrtića prema propisanim tehničkim i sanitarnim normativima.



Članak 29.
Tjedno radno vrijeme Vrtića prilagođeno je potrebama većine roditelja i djece i raspoređeno je na pet radnih dana.

Članak 30.
Tjedni i dnevni raspored radnog vremena, dnevni odmor, te uredovno vrijeme za rad sa strankama, korisnicima usluga, te drugim građanima pobliže se uređuje posebnim pravilnikom.
Vrtić je dužan na oglasnoj ploči ili na drugi prikladan način obavijestiti javnost o radnom vremenu, odnosno uredovnom vremenu za rad s korisnicima i drugim strankama.

Članak 31.
Ostvarivanje prava i obveza korisnika usluga uređuje se posebnim pravilnikom u skladu sa Zakonom, propisima donesenim na temelju Zakona i ovim Statutom.
VII. UPRAVLJANJE DJEČJIM VRTIĆEM

Članak 32.
Vrtićem upravlja Upravno vijeće.
Upravno vijeće ima pet (5) članova.
Tri člana Upravnog vijeća imenuje općinski načelnik Općine Trnovec Bartolovečki iz reda javnih radnika, jednog člana biraju roditelji djece korisnika usluga, a jedan član bira se tajnim glasovanjem iz reda odgojitelja i stručnih suradnika Dječjeg vrtića.
Mandat članova Upravnog vijeća traje četiri godine.

Članak 33.
Odgojitelji i stručni suradnici biraju člana Upravnog vijeća na sjednici Odgojiteljskog vijeća tajnim glasovanjem.
Svaki član Odgojiteljskog vijeća može predlagati ili biti predložen za člana Upravnog vijeća.

Članak 34.
Za člana Upravnog vijeća izabrani je kandidat koji dobije najveći broj glasova.
Ako kandidati imaju isti broj glasova, glasovanje se ponavlja.
Da bi kandidat bio izabran za člana Upravnog vijeća mora dobiti natpolovični broj glasova svih članova Odgojiteljskog vijeća.

Članak 36.
Predsjednika Upravnog vijeća bira se iz reda Osnivača.

Članak 37.
Predsjednik Upravnog vijeća priprema, saziva te vodi sjednice Vijeća.
Kad je predsjednik Upravnog vijeća spriječen, pripremu i vođenje sjednice obavlja njegov zamjenik.
Predsjednik je dužan sazvati sjednicu na pismeni zahtjev najmanje tri člana Upravnog vijeća.

Članak 38.
Upravno vijeće:
1. Donosi na prijedlog ravnatelja:
· statut
· godišnji plan i program rada Vrtića
· proračun i godišnje financijsko izvješće Vrtića
· opće akte utvrđene ovim statutom i Zakonom
· odluke o sklapanju ugovora na neodređeno vrijeme s radnicima Vrtića
2. Odlučuje uz suglasnost Osnivača o:
· stjecanju, opterećivanju i otuđenju nekretnina ili druge imovine Vrtića u većem iznosu od 2.654,28 EUR
· davanju u zakup objekta ili prostora Vrtića ili mijenjanju namjene objekta
· upisu djece u vrtić i mjerilima upisa
· raspodjeli dobiti za obavljanje i razvoj djelatnosti Vrtića
3. Odlučuje o:
· izvješću ravnatelja o radu vrtića
· pitanjima predviđenim općim aktima Vrtića
· ulaganjima i nabavi opreme, nabavi osnovnih sredstava i ostale imovine pojedinačne vrijednosti veće od 2.654,28 EUR
4. Predlaže i podnosi Osnivaču:
· promjenu naziva i sjedišta Vrtića
· promjenu djelatnosti
· statusne promjene
· donošenje odluke o pokriću gubitka, kada se iz sredstava budući očekivanih prihoda Vrtića ne može namiriti gubitak te je isti potrebno namiriti iz Proračuna Općine Trnovec Bartolovečki.
5. Razmatra:
· primjedbe građana o pitanjima od interesa za rad Vrtića
· rezultate odgojno-obrazovnog rada u Vrtiću.
6. Predlaže ravnatelju:
· mjere u cilju ostvarivanja politike poslovanja Vrtića
·  osnovne smjernice za rad i poslovanje Vrtića
Upravno vijeće razmatra i odlučuje o drugim pitanjima u skladu sa Zakonom, ovim Statutom i drugim općim aktima Vrtića.

Članak 39.
Upravno vijeće može pravovaljano odlučivati ako je na sjednici prisutno najmanje tri člana.            
Za donošenje Statuta, te Godišnjeg plana i programa Vrtića, na sjednici mora biti prisutno najmanje tri člana.
Upravno vijeće odluke donosi natpolovičnom većinom glasova svih članova.
Odluke i zaključke Upravnog vijeća potpisuje predsjednik Upravnog vijeća.

Članak 40.
U radu Upravnog vijeća sudjeluje ravnatelj Vrtića, ali bez prava odlučivanja.
Sjednicama Upravnog vijeća mogu prisustvovati osobe koje pozovu predsjednik Vijeća ili ravnatelj Vrtića, odnosno osobe koje su pozvane prema zaključku Upravnog vijeća.

Članak 41.
Članu Upravnog vijeća prestaje dužnost prije isteka mandata ako:
· sam zatraži razrješenje
· ne ispunjava dužnosti člana odnosno predsjednika
· svojim ponašanjem povrijedi ugled i dužnost funkcije koju obnaša
· članu Vijeća iz Vrtića prestane ugovor o radu u Vrtiću
· predstavnik roditelja u Vijeću ispiše dijete iz Vrtića
· odluku o razrješenju donese Osnivač za članove koje imenuje
Postupak za utvrđivanje prijedloga za razrješenje dužnosti člana Upravnog vijeća pokreće Vijeće ili tijelo koje ga je imenovalo.
Odluku o razrješenju donosi tijelo koje je izabralo, odnosno imenovalo člana Upravnog vijeća.
U slučaju razrješenja člana Upravnog vijeća, novi član imenuje se u roku 30 dana od dana razrješenja na vremensko razdoblje koje je preostalo u mandatu razriješenog člana.

Članak 42.
Način rada i odlučivanja Upravnog vijeća, te prava i obveze članova, sazivanje i vođenje sjednica pobliže se uređuje Poslovnikom o radu Upravnog vijeća.

VIII. RAVNATELJ VRTIĆA

Članak 43.
Poslovodni i stručni voditelj Vrtića je ravnatelj.
U okviru svoje funkcije:
· organizira i vodi rad i poslovanje Vrtića
· predstavlja i zastupa Vrtić
· poduzima sve pravne radnje u ime i za račun Vrtića
· potpisuje akte Vrtića
· odgovara za zakonitost rada Vrtića
· odgovoran je za stručni rad Vrtića
· Upravnom vijeću predlaže Godišnji plan i program rada
· podnosi izvješće Upravnom vijeću i drugim nadležnim tijelima o radu i poslovanju Vrtića
· provodi odluke Upravnog vijeća, Odgojiteljskog vijeća i drugih tijela
· donosi samostalno odluke u vezi s radom i poslovanjem Vrtića iz svog djelokruga
· brine o ostvarivanju javnosti rada Vrtića
· donosi odluku o zasnivanju radnog odnosa na određeno vrijeme za poslove koji ne trpe odgodu
· organizira rad i obavlja raspored radnika na radna mjesta
· osniva stručne skupine kao pomoćna tijela u radu Vrtića
· odobrava službena putovanja i druga izbivanja s rada radnika
· brine o ostvarivanju prava i obveza radnika
· surađuje s drugim ustanovama vezano za ostvarivanje posebnih programa
· obavlja druge poslove sukladno Zakonu, ovom statutu i drugim općim aktima Vrtića.

Članak 44.
Za ravnatelja Vrtića može biti imenovana osoba koja ispunjava uvjete za odgojitelja ili stručnog suradnika sukladno odredbama Zakona o predškolskom odgoju i obrazovanju te ima najmanje pet godina radnog staža u djelatnosti predškolskog odgoja.
Ravnatelj se bira na temelju javnog natječaja koji raspisuje Upravno vijeće i koji se objavljuje na mrežnim stranicama Vrtića i u „Narodnim novinama“ 
Ravnatelja imenuje i razrješava izvršno tijelo Osnivača na prijedlog Upravnog vijeća.
Ravnatelj se imenuje na razdoblje od 5 godina. 
Ista osoba može biti ponovno imenovana ravnateljem.

Članak 45.
U natječaju se moraju navesti uvjeti koje kandidati moraju ispunjavati, vrijeme na koje se bira osoba za ravnatelja, rok za podnošenje prijava na natječaj, isprave koje kandidati moraju priložiti i rok u kojemu će prijavljeni kandidati biti obaviješteni o izboru.
Rok do kojega se primaju prijave kandidata ne može biti kraći od osam dana od
dana objave natječaja.
O rezultatima natječaja obavještavaju se svi kandidati u roku osam dana od dana odluke o imenovanju ravnatelja.

Članak 46.
Nakon završetka natječaja, odnosno proteka roka za podnošenje prijava na natječaj, Upravno vijeće Vrtića razmatra prijave kandidata i natječajnu dokumentaciju te utvrđuje prijedlog za izbor ravnatelja.
Upravno vijeće Vrtića upućuje svoj prijedlog za izbor ravnatelja.
Upravno vijeće sa kandidatima može obaviti i intervju prije utvrđivanja prijedloga za izbor ravnatelja.

Članak 47.
S izabranim ravnateljem sklapa se ugovor o radu pod uvjetima i na način propisan odredbama Zakona o radu, Zakona o predškolskom odgoju i obrazovanju i Uredbe Vlade RH o nazivima radnih mjesta i koeficijentima složenosti poslova u javnim službama te odlukom Osnivača.

Članak 48.
O rezultatima natječaja obavještavaju se svi kandidati.
Svaka osoba koja je podnijela prijavu na natječaj može tužbom pobijati odluku o izboru ravnatelja zbog bitne povrede postupka ili zbog toga što izabrani kandidat ne ispunjava propisane uvjete.
Tužba se podnosi u roku 15 dana od dana obavijesti o izboru Općinskom sudu u Varaždinu.

Članak 49.
Ako se na raspisani natječaj nitko ne prijavi, ili nitko od prijavljenih kandidata ne bude izabran, odnosno ako ravnatelj bude razriješen prije isteka mandata, Upravno vijeće Vrtića mora raspisati novi natječaj za ravnatelja.
Do imenovanja ravnatelja prema ponovljenom natječaju Osnivač imenuje vršitelja dužnosti ravnatelja na prijedlog Upravnog vijeća.
Vršitelj dužnosti imenuje se bez postupka propisanog za izbor ravnatelja ali najdulje na godinu dana.

Članak 50.
Ravnatelj Vrtića može biti razriješen i prije isteka roka na koji je imenovan ako nastanu razlozi koji dovode do prestanka ugovora o radu ili ako sam zatraži rješenje.
Prijedlog za razrješenje daje Upravno vijeće Vrtića, a odluku o razrješenju donosi općinski načelnik.
Prije donošenja odluke o razrješenju Osnivač je dužan ravnatelju dati mogućnost za izjašnjavanje o razlozima za razrješenje.
Razriješeni ravnatelj može pobijati odluku o razrješenju ako smatra da je kod razrješenja bio povrijeđen propisani postupak i da je ta povreda bitno utjecala na odluku o razrješenju ili da za razrješenje nisu postojali razlozi propisani Zakonom.
Razriješeni ravnatelj može odluku o razrješenju pobijati podnošenjem tužbe Općinskom sudu u Varaždinu.

Članak 51.
U slučaju razrješenja ravnatelja, Osnivač će imenovati vršitelja dužnosti ravnatelja, a Upravno vijeće Vrtića dužno je raspisati natječaj za ravnatelja u roku 30 dana od dana imenovanja vršitelja dužnosti.

Članak 52.
Ravnatelja Vrtića, u slučaju privremene spriječenosti u obavljanju ravnateljskih poslova, zamjenjuje osoba iz reda članova odgojiteljskog vijeća.
Odluku o određivanju osobe iz stavka 1. ovoga članka donosi Upravno vijeće Vrtića na prijedlog ravnatelja.
Osoba koja zamjenjuje ravnatelja ima prava i dužnost obavljati one poslove ravnatelja čije se izvršenje ne može odgađati do ravnateljeva povratka.

IX. STRUČNA I DRUGA TIJELA VRTIĆA

Članak 53.
Odgojitelji, stručni suradnici i zdravstveni radnici koji rade na ostvarivanju predškolskog odgoja čine odgojiteljsko vijeće.
Odgojiteljsko vijeće sudjeluje u utvrđivanju Godišnjeg plana i programa rada Vrtića, prati njegovo ostvarivanje, raspravlja i ocjenjuje stručne, pedagoške, zdravstvene , socijalne i druge rezultate Vrtića, odlučuje o stručnom pitanjima rada, osobito o primjeni suvremenih oblika i metoda rada s djecom i potiče stručni rad.
Sjednice Odgojiteljskog vijeća saziva i njima predsjedava ravnatelj Vrtića ili osoba koju ravnatelj ovlasti.


Članak 54.
Stručno-konzultativni organ ravnatelja je Stručno vijeće.
Stručno vijeće čine ravnatelj, voditelji objekata i stručni suradnici.
Stručno vijeće razrađuje i predlaže program rada, predlaže mjere za izvršenje plana rada, razrađuje stručne programe rada, koordinira i usmjerava rad i aktivnosti Vrtića.

Članak 55.
Stručno vijeće radi na sjednicama koje saziva ravnatelj.
Sjednice Stručnog vijeća održavaju se po potrebi, a mogu im prisustvovati i drugi radnici Vrtića.

X. FINANCIJSKO POSLOVANJE

Članak 56.
Financijsko poslovanje Vrtića obavlja se u skladu sa Zakonom i drugim propisima donesenim na temelju Zakona.

Članak 57.
Vrtić ostvaruje prihode iz Proračuna Općine Trnovec Bartolovečki, iz uplata korisnika usluga (roditelja djece korisnika usluga), kao i iz drugih izvora u skladu sa Zakonom.

Članak 58.
Vrtić naplaćuje uslugu od korisnika prema mjerilima koje utvrđuje Osnivač osim programa predškole koji je za roditelje besplatan.

Članak 59.
Sredstva za programe javnih potreba u području predškolskog odgoja koji su od interesa za Republiku Hrvatske osiguravaju se u državnom proračunu.

Članak 60.
                Vođenje financijsko - računovodstvenog poslovanja, te evidencija financijskog poslovanja obavlja se u skladu sa zakonom i propisima donesenim na temelju zakona.

Članak 61.
Vrtić za svaku godinu donosi godišnji financijski plan i godišnje financijsko izvješće. 
Ako se godišnji financijski plan ne donese do 31. prosinca tekuće godine, donosi se privremeni financijski plan za razdoblje od tri mjeseca.

Članak 62.
Naredbodavac za izvršenje godišnjeg financijskog plana je ravnatelj Vrtića.
Računovodstvenu i knjigovodstvenu dokumentaciju, sukladno ovlaštenju i posebnom općem aktu, potpisuje voditelj računovodstva.
Pravilnikom o proračunskom računovodstvu i računskom planu pobliže se uređuje način obavljanja financijsko-računovodstvenih poslova u Vrtiću.

XI. OPĆI AKTI VRTIĆA

Članak 63.
Vrtić ima slijedeće opće akte:
· Statut
· Pravilnik o radu
· Pravilnik o unutarnjem ustrojstvu i načinu rada
· Pravilnik o upisu i mjerilima upisa djece
· Pravilnik o proračunskom računovodstvu i računskom planu
· Pravilnik o zaštiti od požara
· Pravilnik o zaštiti na radu
· Pravilnik o kućnom redu
· Poslovnik o radu Upravnog vijeća
· Poslovnik o radu Odgojiteljskog vijeća
· druge opće akte koje donosi Upravno vijeće, sukladno zakonu i propisima donesenim na temelju zakona i ovog Statuta.

Članak 64.
Ravnatelj Vrtića dužan je dostaviti Statut u roku osam (8) dana od dana donošenja nadležnom upravnom odjelu.

Članak 65.
Statut i drugi opći akt ustanove stupa na snagu najranije dan nakon dana objave na oglasnoj ploči ustanove, odnosno u službenom ili drugom glasilu ako je takav način objavljivanja općih akata ustanove određen zakonom, aktom o osnivanju ili statutom ustanove.

XII. RADNI ODNOSI I SINDIKALNO ORGANIZIRANJE

Članak 66.
Radni odnosi u Vrtiću uređuju se zakonom i Pravilnikom o radu 

Članak 67.
Sindikalno organiziranje u Vrtiću je slobodno.
Vrtić je dužan osigurati uvjete za rad sindikata i sindikalnog povjerenika, te ostvarivanje njihovih prava u skladu sa zakonom i kolektivnim ugovorom.
Štrajk u Vrtiću može se organizirati samo pod uvjetima propisanim zakonom i kolektivnim ugovorom.
Za slučaj štrajka, štrajkački odbor, ravnatelj Vrtića i Upravno vijeće dužni su osigurati odgovarajuću njegu, prehranu, zdravstvenu zaštitu kao i drugu skrb o djeci koja za vrijeme štrajka borave u Vrtiću.

XIII. NADZOR

Članak 68.
Zakonom ovlaštena tijela državne uprave mogu u okviru svoje nadležnosti vršiti nadzor nad radom Vrtića i provjeravati ispunjava li Vrtić uvjete za obavljanje djelatnosti predškolskog odgoja.
U provođenju nadzora, ravnatelj, Upravno vijeće i drugi radnici Vrtića dužni su surađivati s ovlaštenim tijelima i osobama koje provode nadzor.

Članak 69.
Ako nadležno tijelo državne uprave utvrdi da Vrtić ne ispunjava zakonom propisane uvjete, utvrdit će rok za otklanjanje nedostataka koje je Vrtić dužan u navedenom vremenu otkloniti.

XIV. SURADNJA S KORISNICIMA USLUGA

Članak 70.
Radi što uspješnijeg ostvarivanja ciljeva predškolskog odgoja i skrbi o djeci Vrtić surađuje s roditeljima i skrbnicima djece.
Suradnja se provodi na roditeljskim sastancima, individualnim razgovorima i na
druge načine.

Članak 71.
Ostvarivanje prava i obveza roditelja ili skrbnika djece, te suradnja između roditelja ili skrbnika i Vrtića pobliže se uređuje posebnim pravilnikom, kao i drugim odgovarajućim općim aktima.

XV. JAVNOST RADA

Članak 72.
Rad Vrtića je javan.
Objavljivanjem Statuta upoznaje se javnost, korisnici usluga, građani i pravne osobe s organizacijom rada Vrtića kao javne ustanove.

Članak 73.
Informacije i podatke o obavljanju djelatnosti ili uvid i dokumentaciju Vrtića sredstvima javnog priopćavanja i drugim pravnim osobama može dati samo ravnatelj Vrtića ili radnik kojeg ravnatelj ovlasti.

XVI. POSLOVNA I PROFESIONALNA TAJNA

Članak 74.
Poslovnom tajnom smatraju se: dokumenti koje ravnatelj Vrtića proglasi poslovnom tajnom, podaci koje nadležno tijelo priopći Vrtiću, mjere i način postupanja u slučaju nastanka izvanrednih okolnosti, dokumenti koji se odnose na obranu, plan fizičke i tehničke zaštite zaposlenih i imovine Vrtića i druge isprave i podaci čije bi priopćavanje neovlaštenoj osobi bilo protivno interesima Vrtića i Općine Trnovec Bartolovečki.

Članak 75.
Podatke i isprave koji se smatraju poslovnom tajnom dužni su čuvati svi radnici Vrtića, bez obzira na koji su način saznali za te podatke i isprave.
Obveza čuvanja poslovne tajne traje i nakon prestanka radnog odnosa u Vrtiću.

Članak 76.
Podaci i isprave koji se smatraju poslovnom tajnom mogu se dostaviti i dati na uvid tijelima ovlaštenim zakonom, odnosno tijelima i osobama kojima ovlaštenje proizlazi iz dužnosti koju obavljaju.

Članak 77.
Profesionalnom tajnom smatra se: sve što odgojno-obrazovni radnici i drugi radnici Vrtića saznaju o djeci koja koriste usluge Vrtića, njihovim roditeljima i skrbnicima, te čije bi iznošenje u javnost moglo nanijeti štetu djeci, njihovim roditeljima i skrbnicima.

Članak 78.
O čuvanju poslovne i profesionalne tajne neposredno vodi brigu ravnatelj Vrtića ili druga ovlaštena osoba.
Povreda čuvanja poslovne ili profesionalne tajne predstavlja kršenje obveze iz
radnog odnosa.

XVII. ZAŠTITA OKOLIŠA

Članak 79.
Vrtić izvođenjem odgojno-obrazovnog programa naročitu pozornost posvećuje odgoju djece u očuvanju i zaštiti čovjekova okoliša.

Članak 80.
Vrtić samostalno ili zajedno s roditeljima, tijelima državne uprave i lokalne samouprave, te drugim pravnim osobama djeluje u cilju oplemenjivanja radnog prostora i okoliša objekata Vrtića.
Program rada Vrtića o provedbi zaštite okoliša sastavni je dio Godišnjeg plana i programa rada.



XVIII. RAD U POSEBNIM UVJETIMA

Članak 81.
U skladu sa zakonom i propisima donesenim na temelju zakona, Vrtić je dužan osigurati uvjete za rad u ratnim uvjetima, u uvjetima neposredne ugroženosti, neovisnosti i jedinstvenosti Republike Hrvatske i u drugim izvanrednim okolnostima.

XlX. PRIJELAZNE I ZAKLJUČNE ODREDBE

Članak 82.
Ovaj Statut stupa na snagu prvi dan nakon objave na oglasnoj ploči Vrtića, a nakon što Općinsko vijeće Općine Trnovec Bartolovečki izda prethodnu suglasnost na Statut.

Članak 83.
Postojeći opći akti Vrtića ostaju na snazi ukoliko nisu u suprotnosti s ovim Statutom.



PREDSJEDNICA UPRAVNOG VIJEĆA
   Nina Matulić Benc, mag.oec.







Statut je objavljen na oglasnoj ploči Vrtića dana ______________ te stupa na snagu dana ________________.

                                      RAVNATELJICA
	            Martina Kosec, bacc.univ.praesc.eudc

                  ________________________

image1.png




